24.3.2022
FI
Euroopan unionin virallinen lehti
C 132/77 Keskiviikko 6. lokakuuta 2021
33. kannustaa Bidenin hallintoa toteuttamaan nopeasti ilmoitetut suunnitelmansa Guantánamon vankileirin sulkemiseksi; pitää valitettavana, että lähes 20 vuoden kuluttua leirin perustamisesta 40 vankia on edelleen vangittuina, mukaan lukien viisi vankia, jotka määrättiin vapautettavaksi Obaman hallinnon aikana; kehottaa EU:ta ja sen jäsenvaltioita tarjoamaan tukeaan prosessin helpottamiseksi;
34. kannustaa Yhdysvaltoja takaamaan oikeudenmukaisen ja avoimen pääsyn keskeisiin palveluihin, kuten terveydenhuoltojärjestelmään ja sosiaaliturvajärjestelmiin, suuremmalle osalle väestöstä; kannustaa äskettäin nimitettyä Bidenin hallintoa toteuttamaan konkreettisia toimia Yhdysvaltojen kansalaisten aseiden hallussapidon sääntelemiseksi;
35. korostaa, että transatlanttinen yhteisö joutuu vastaamaan lukuisiin ennennäkemättömiin yhteisiin haasteisiin terrorismin torjunnasta hybridiuhkiin, ilmastonmuutokseen, disinformaatioon, kyberhyökkäyksiin, kehittyviin ja murroksellisiin teknologioihin sekä globaalin valtatasapainon muuttumiseen ja siitä johtuvaan haasteeseen, joka kohdistuu sääntöpohjaiseen kansainväliseen järjestykseen;
Kansainvälistä kauppaa ja investointeja koskevan yhteistyön tehostaminen
36. painottaa, että yhteistyö Yhdysvaltojen kanssa myönteisen kehityksen pohjalta on tarpeen vahvistettaessa monenvälistä kauppajärjestelmää ja uudistettaessa Maailman kauppajärjestöä; pitää myönteisenä 15. kesäkuuta 2021 pidetyn EU:n ja Yhdysvaltojen huippukokouksen tuloksia ”Kohti uudistettua transatlanttista kumppanuutta” merkkinä elvytetystä ja rakentavasta yhteistyöstä; pitää myönteisenä yhteisymmärrystä suuria siviililentokoneita koskevasta yhteistyökehyksestä; panee merkille, että EU:n ja Yhdysvaltojen huippukokouksen julkilausumassa tunnustettiin, että Yhdysvaltojen kauppalain 232 pykälän nojalla soveltamat tullit EU:sta peräisin olevaan tuontiin ovat aiheuttaneet jännitteitä transatlanttisissa suhteissa, ja antaa tunnustusta samassa julkilausumassa ilmaistulle nimenomaiselle sitoumukselle ratkaista teräksen ja alumiinin ylikapasiteettia koskevat nykyiset erimielisyydet ennen vuoden loppua; katsoo, että on olennaisen tärkeää perustaa useita pysyvän keskustelun foorumeja, kuten kauppa- ja teknologianeuvosto ja EU:n ja Yhdysvaltojen yhteistä teknologiakilpailupolitiikkaa koskeva vuoropuhelu, sillä ne mahdollistavat transatlanttisen kaupan jatkossa, ja kehottaa komissiota perustamaan EU:n puolelle tehokkaan ja osallistavan rakenteen kauppa- ja teknologianeuvostoa varten mahdollisimman pian; pitää myönteisenä EU:n ja Yhdysvaltojen yhteisen covid-rokotteiden ja -lääkkeiden valmistus- ja toimitusketjutyöryhmän perustamista;
37. korostaa, että kauppa- ja teknologianeuvosto on osa myönteistä transatlanttista kauppapoliittista ohjelmaa, jonka perimmäisenä tavoitteena on vakiinnuttaa demokraattiset ja eettiset arvot osaksi uusia teknologioita niin, että siitä voi muodostua avoin institutionaalinen rakenne, joka johtaa maailmanlaajuista digitaalista muutosta; pitää tässä yhteydessä myönteisenä, että ensimmäinen kokous pidettiin suunnitellusti huolimatta jännitteistä, joista on keskusteltava avoimesti ja rehellisesti; huomauttaa, että olisi mahdollista saada aikaan nopeasti parannuksia kahdenväliseen kaupankäyntiin, ja kehottaa siksi molempia osapuolia keskittymään konkreettisten tulosten saavuttamiseen; pitää tässä yhteydessä myönteisinä Pittsburghissa 29. syyskuuta pidetyn kauppa- ja teknologianeuvoston ensimmäisen kokouksen tuloksia, sillä siinä hyväksyttiin konkreettiset aihealueet kullekin kymmenelle työryhmälle; tukee muun muassa sitoutumista yhteistyöhön uusien ja tarpeettomien esteiden välttämiseksi uusien ja kehitteillä olevien teknologioiden kaupassa, investointien seurannassa ja kaksikäyttötuotteiden viennissä sekä sitoutumista sellaisten politiikkojen tehokkuuden parantamiseen, joilla puututaan muihin kuin markkinapohjaisiin ja kauppaa vääristäviin politiikkoihin ja käytäntöihin; pitää myönteisenä, että maailmankaupan haasteita käsittelevässä työryhmässä on määritelty erityisiä aiheita, kuten puuttuminen muiden kuin markkinatalousmaiden aiheuttamiin haasteisiin ja työntekijöiden oikeuksia ja kauppaan liittyviä ilmastopolitiikkoja koskeva yhteistyö; korostaa, että on tärkeää tehdä yhteistyötä kansainvälisten teknologiastandardien laadinnassa; kehottaa perustamaan transatlanttisen lainsäätäjien vuoropuhelun yhteyteen kauppaa ja teknologiaa käsittelevän alakomitean, jolla täydennettäisiin kauppa- ja teknologianeuvoston toimeenpanevaa roolia ja joka harjoittaisi sen demokraattista valvontaa; korostaa, että kauppa- ja teknologianeuvosto ei ole foorumi EU:n ja Yhdysvaltojen kauppasopimuksesta käytäville neuvotteluille, sanotun kuitenkaan rajoittamatta tätä koskevia tulevia aloitteita;
38. korostaa, että Euroopan unionin ja Yhdysvaltojen taloudelliset suhteet ovat maailman yhdentyneimmät, niiden kahdenväliset kauppa- ja investointisuhteet ovat laajimmat ja syvimmät ja niiden tavara- ja palvelukaupan arvo on yli biljoona euroa vuodessa; palauttaa mieliin, että EU:n ja Yhdysvaltojen talouksien yhteenlaskettu osuus on yli 40 prosenttia maailman BKT:stä ja lähes kolmannes maailman kauppavirroista;
39. painottaa, että on tärkeää elvyttää transatlanttisia kauppasuhteitamme historiallisina liittolaisina ja kauppakumppa­ neina, etenkin kun otetaan huomioon vallitseva covid-19-kriisi, jotta voidaan edistää monenvälisyyttä ja avointa sääntöihin perustuvaa kauppajärjestelmää sekä löytää yhteisiä ratkaisuja pakottaviin maailmanlaajuisiin haasteisiin, mukaan lukien globaali terveystilanne;